google/wiki40b huggingface dataset:
Boris Pasternak

Bakgrunn og virke

Han ble født i Moskva som sønn av Leonid Pasternak og Rosa Kaufmann, begge russiske jøder. Hans far var kunstner og professor ved Moskvaskolen for maleri, skulptur og arkitektur og hans mor var konsertpianist, datter til maleren Isidor Kaufman.
Inspirert av sin nabo Aleksandr Skrjabin, bestemte Pasternak seg for å bli komponist og begynte på Moskvas konservatorium. I 1910 forlot han brått konservatoriet for å begynne å studere under de nykantianske filosofene Hermann Cohen og Nicolai Hartmann ved Philipps-Universität Marburg. Trass i at han ble tilbudt å bli forsker på universitetet, bestemte han seg for at filosofi ikke var et levebrød, og flyttet tilbake til Moskva i 1914. Hans første diktsamling, influert av Alexander Blok og de russiske futuristene, ble publiserat senere samme år.
Pasternaks tidlige diktning består av tydelige allitterasjoner og alluderar sinnrikt på hans favoritpoeter som Rilke og Lermontov.
Under første verdenskrig underviste han og arbeidet på en kjemifabrikk  i Vsevolodovo-Vilve nær Perm i Uralfjellene, der han utvilsomt fikk erfaringsgrunnlag for å skrive Doktor Zhivago mange år senere. I motsetning til mange av hans slekt og venner, forlot ikke Pasternak Russland etter revolusjonen. I stedet ble han fascinert  av de nye idéere og mulighetene som revolusjonen førte med seg. I 1930-årene falt han i unåde hos de sovjetiske myndighetene, han ble beskyldt for subjektivisme, men unngikk likevel å havne i fangeleir.
Utenfor Russland er Pasternak best kjent for den monumentale, tragiske romanen om Sovjetunionen, Doktor Zhivago som utspiller seg i perioden mellom 1905-revolusjonen og andre verdenskrig, og som ble nektet utgitt i Sovjetunionen, men smuglet ut av landet og utgitt i Milano i 1957. Da han ble tildelt Nobelprisen i litteratur det følgende året, ble det oppfattet som en fornærmelse av Sovjetunionens kommunistiske parti og de sovjetiske myndigheter. Det ble iverksatt kampanjer mot ham, og reaksjonene i Sovjetunionen førte til at han avslo å reise til Stockholm for å motta prisen.
I Russland er han blitt mest populær som lyriker.
Boris Pasternak var fylt av en kjærlighet til livet som gav ham håp gjennom de tunge årene. Denne kjærligheten til livet går som en rød tråd gjennom alle Pasternaks verker. Pasternak ble tildelt Nobelprisen i litteratur i 1958, men han nektet å motta den, sannsynligvis som følge av press fra sovjetiske myndigheter.
Bakketun Folkehøgskole

Bakketun Folkehøgskole er en kristen  folkehøgskole i Verdal i Nord-Trøndelag, som ble etablert i 1915. Skolen tar årlig imot vel 100 elever. Skolen eies av Stiftelsen Bakketun folkehøgskole, som er tilknyttet Normisjon.
Hovedbygningen, som ble bygget 1914–1915 etter tegninger av arkitekt Claus Hjelte, er fredet.
Hollywood

Hollywood er et distrikt i byen Los Angeles i California i USA. 
Hollywood har siden tidlig 1900-tallet vært sentral i filmproduksjon, blant annet på grunn av gunstige lysforhold, bedre vær og et mer variert landskap (i forhold til New York). Hollywood er på grunn av dette et kjent sted over hele verden, og er omtrent synonymt med amerikansk filmproduksjon. Oscarutdelingen finner sted på Kodak Theatre på Hollywood Boulevard, og man finner også Hollywood Walk of Fame der. 
Det mest kjente landemerket er Hollywoodskiltet, et skilt med 9,4-11,9 meter brede og 13,7 meter høye bokstaver som danner ordet «Hollywood» (opprinnelig «Hollywoodland»).
Falx

Falx var en klasse av kniver, sverd og stangvåpen som ble benyttet av de dakiske stammene, i dagens Romania og Moldova. Våpnenen hadde et krumt blad av jern, med eggen på den konvekse siden (innsiden) av bladet slik som en lauekniv. Falxene ble særlig benyttet da Dakia ble erobret og omformet til en romersk provins i 106 under en lang, hard krig.

Varianter og bruk

I motsetning til andre folkeslag romerne kjempet mot hadde dakerne god tilgang på jern, og dette sverdliknende våpenet var vanlig blant dakiske krigere. Derved mistet de romerske troppene en av sine fremste fordeler: Overlegne våpen.  Falxen lignet en sigd og kom i to varianter. En var kort og laget for én hånd, den andre var lengre og måtte brukes med begge hendene. Den korteste ble kalt sica på dakisk. Den lengre varianten var et stangvåpen. Det bestod av et en meter langt treskaft med en lang buet jernklinge som var nesten like lang og festet i enden. Klingen var kvesset kun på innsiden og skal ha vært ekstremt effektiv. Brukeren var imidlertid sårbar, ettersom han ikke kunne bruke skjold fordi han brukte begge hendene på våpenet. Det kunne også brukes som en krok og trekke bort skjoldene og kutte mot sårbare lemmer. Ved å bruke falxen kunne de dakiske krigerne stå imot kraften til de kompakte romerske formasjonene.

Dakerkrigen

Under den romerske erobringen av Dakia (101–102, 105–106) fikk romerske legionærer forsterkede jernbøyler festet i kryss over hjelmene sine. De introduserte også legg– og armbeskyttere (leggskinner og manicae) for vanlige soldater som ytterligere beskyttelse mot falxene. Disse ble imidlertid faset ut etter dakerkrigene og finnes ikke fra senere funn og avbildninger, og var et resultat av de spesielle kampforholdene i Dakia.
Jisna Mathew

2015

Mathew vant 400 meter under det indiske ungdomsmesterskapet i 2015, der hun løp på 56,50 sekunder. Den 11. mai satte hun ny indisk ungdomsrekord på 400 meter i Doha, da hun fikk sølv i Ungdomsasiamesterskapet i friidrett 2015, kun slått av Salwa Eid Naser. 
Hun deltok på Indias stafettlag på 4 x 400 meter under Asiamesterskapet i friidrett 2015, der India kom på andreplass. Hun ble også tatt ut til å delta i VM i friidrett 2015, der hun deltok på 4 x 400 meter. India kom der på åttendeplass i sitt kvalifiseringsheat, og nådde ikke finalen.
I september fikk hun sølv på 400 meter under Samveldelekene for ungdom 2015, fem hundredeler bak Junelle Bromfield fra Jamaica.

2016

Hun vant 400 meter under Juniorasiamesterskapet i friidrett 2016. Under U20-VM i friidrett 2016 deltok hun på 400 meter og 4 x 400 meter. Hun ble diskvalifisert på 400 meter, for løping utenfor sin bane, og på stafetten fikk India tiende beste tid i kvalifiseringsheatet, og nådde ikke finalen.  
Mathew var reserve på Indias stafettlag på 4 x 400 meter stafett under sommer-OL 2016, men de ble slått ut i innledningsheatet.

2017

Hun deltok i Asiamesterskapet i friidrett 2017, og fikk der to medaljer. Individuelt fikk hun bronse på 400 meter, og India vant 4 x 400 meter stafett i dette mesterskapet. Hun deltok også på Indias stafettlag på 4 x 400 meter under VM i friidrett 2017, men laget ble diskvalifisert for å løpe utenfor banen.
I november vant hun 200 og 400 meter i U20-klassen under det indiske juniormesterskapet i friidrett. Hun satte ny mesterskapsrekorder på 200 meter, med tiden 24,24, og på 400 meter, med tiden 54,53.
Dudley Moore

Biografi

Dudley Moore ble født i Dagenham i Essex i England. Foreldrene tilhørte arbeiderklassen, og de skal ifølge hans søster ha vist liten hengivenhet for ham. Han var lav, bare 1,59 m og var i tillegg født med klumpfot som krevde mange sykehusbehandlinger. 
Til tross for alle sine problemer ble han med i kor i seksårsalderen samtidig som han spilte piano og fiolin. Han viste seg tidlig som en talentfull pianist og organist. Han var organist ved kirkebrylluper fra 14-årsalderen.
Da han gikk på Dagenhams videregående skole fikk han musikalsk oppfølging av Peter Cork. Cork ble senere en god venn og mentor for Moore. De holdt kontakten fram til 1994.
Mens han studerte ved University of Oxford hadde han en rolle, sammen med Alan Bernett, i en revy. Benett anbefalte ham videre for regissøren som satt opp Beyond the Fringe, en komedie som er ansett som forgjengeren til Monty Python's Flying Circus. 
I løpet av universitetsårene ble Moore lidenskapelig interessert i jazz. Han ble en drivende jazzpianist og komponist i tillegg til sitt arbeid med å lede musikere, slik som John Dankworth og Cleo Laine.
I 1960 forlot han Dankworths band for å blant annet jobbe med filmen Beyond the Fringe.

Pete and Dud

I 1965 gikk han sammen med Peter Cook og satte sammen komedieserien  Not only.. But also. Denne serien oppnådde tilnærmet kultstatus i sin samtid på BBC. Cook og Moore er mest husket som komedieparet Pete and Dud i de såkalte Dagenham Dialogues, hvor de spilte to menn fra arbeiderklassen.

Sykdom og død

Dudley Moore fikk i 1999 bekreftet at han led av en sjelden Parkinson-relatert uhelbredelig sykdom som gradvis ødelegger deler av hjernen. Han døde i New Jersey den 27. mars 2002, 66 år gammel.
Moore ble utnevnt til kommandør av Order of the British Empire i 2001.
Panakeia

Panakeia (gresk Πανάκεια, av pan, 'alt', og akos, 'legemiddel') var i den gresk mytologi «all-legersken», datter av Asklepios og Epione og personifikasjon av legekunsten.
FA-cupen 1901/02

FA-cupen 1901/02 var den 31. sesongen av FA-cupen. Også denne sesongen ble finalen avgjort etter omkamp. Sheffield United spilte mot Southampton i finalen.
Lophopidae

Utseende

Middelsstore sikader, ofte ganske fargerike i grønt og blågrønt, andre er brunlige. Pannen er mer eller mindre framskutt mellom fasettøynene og ganske flat med en opphøyd midtlist og opphøyde sidekanter. Ansiktet er lengre enn bredt, med opphøyd midtlist og sidekanter. Antennene er ganske små og festet under de runde, noe utstående fasettøynene. Thorax er bred med en opphøyd midtlist. Forvingene er store og membranøse med tydelig, tett årenett. Beina er forholdsvis lange og tynne.

Levevis

Som de fleste andre sikader lever Lophopidae av plantesaft som de suger. De fleste av artene synes være knyttet til enfrøbladete planter.

Skadedyr

Artene Lophops saccaricida og Pyrilla perpusilla er betydelige skadedyr på sukkerrør i Sørøst-Asia, sistnevnte kan også gjøre noe skade på ris. Det er nymfene som gjør mest skade, det dannes visne flekker der de har sugd, hele blader kan visne og avlingene kan bli sterkt redusert.

Utbredelse

Lophopidae er utbredt i tropiske områder, det største artsmangfoldet finnes trolig i Indonesia.
Christina Grimmie

Tidlig liv

Grimmie ble født i Marlton i New Jersey, og er datter av Tina og Albert Grimmie. Hun hadde en eldre bror kalt Marcus.

Karriere

Grimmie ga ut sin debut-EP Find Me i juni 2011. Grimmies mentor under perioden i The Voice, Adam Levine, forklarte at han ville signere Grimmie til sitt plateselskap uansett hvilken plass i konkurransen hun endte på. Grimmie signerte i 2013 et kontrakt med Island Records. Hun ga ut sitt debutalbum With Love gjennom selskapet i 2013. Kontrakten har senere blitt brutt. I februar 2016 annonserte Grimmie at hun arbeidet med sitt andre studioalbum.

Død

Christina Grimmie døde den 11. juni 2016 på et sykehus i Orlando, Florida, etter en skyteepisode kvelden før. Grimmie signerte autografer og tok bilder med fansen etter en konsert, da en mann åpnet ild mot sangeren. Hun ble skutt tre ganger og døde senere av skadene. Mannen som skjøt henne, Kevin James Loibl, skjøt seg selv på stedet.
Chthonius tetrachelatus

Utbredelse

Den er i Norden utbredt i Danmark, Finland og Sverige. I Norge finnes den bare i sørøst. I Europa finnes den stort sett overalt unntatt i fjellområder, den er utbredt østover inn i Asia .
Shacknews

Shacknews, ofte kalt The Shack, er en nettside som gir ut nyheter og annet innhold relatert til videospill. Det er eid av Gamerhub Content Network, som kjøpte det opp i januar 2014.
Malte Amundsen

Rosenborg

23. januar 2018 skrev han under en fireårskontrakt med Rosenborg.
19. april 2018 fikk han sin offisielle A-lagsdebut for Rosenborg mot Trygg/Lade i 1. runde i cupen.
26. april 2018 var han med å vinne Mesterfinalen i fotball for menn 2018. Rosenborg vant 1-0 mot Lillestrøm.
I sesongen 2018 var han med å vinne Cupen.

Eintracht Braunschweig (lån)

12. juni 2018 ble han lånt ut til den tyske klubben Eintracht Braunschweig. Lånet er fra 1. juli 2018 til 30. juni 2019.

Vejle

15. januar 2019 skrev han under en kontrakt frem til sommeren 2022.
Morakniv

Morakniv er en slirekniv med opphav i Mora i Dalane Sverige, hvor den også produseres. Knivproduksjonen i Mora har røtter fra siste halvdel av attenhundretallet. Den har et kort blad av stål og vulkanisert skefte. Skeftet var opprinnelig av trevirke. Kniven brukes i husholdninger og av håndverkere.
Metamulciber

Utseende

Middelsstore, avlange, mørkt brunlige trebukker, gjerne med lyse lengdestriper. Antennene er litt kortere enn kroppen. Pronotum er tønneformet med en liten tann på hver sidekant. Dekkvingene er litt avsmalnende bakover.

Utbredelse

Slekten er utbredt i Papua Ny-Guinea.
Israels luftforsvar

Materiell

Israel har gjerne satt egne navn på utstyr de har produsert selv på lisens (for eksempel Boeing AH-64 Apache), eller utstyr skreddersydd for dem (F-15, F-16). Listen for materiellet her er fra 2006 og er ikke uttømmende.
Actium

Actium (moderne navn: Preveza) er det antikke navn for et forberg i det nordlige Etolia-Akarnania, på den greske vestkyst. Actium tilhørte opprinnelig de korintiske nybyggere fra Anactorium, som formentlig ble grunnlagt for tilbedelsen av Apollo Actius og de aktiske leker. I det 3. århundre f.Kr. falt stedet til det akarnaniske folk, som siden holdt deres synoder her. Den aktiske æra var en periode etter sjøslaget ved Actium. Det var også en liten by, eller landsby på forberget kalt Actium.

Peloponneserkrigen

Actium var åsted for et sjøslag mellom Kerkyra og Korinth under innledningen til Peloponneserkrigen i 433 f.Kr. Kerkyreerne vant dette slaget og senket femten korinthiske skip.

Augustus' seier over Marcus Antonius

Actium er hovedsakelig berømt for Octaviuss avgjørende seier over sin rival Marcus Antonius den 2. september 31 f.Kr. Til minne om denne seier lot Octavius bygge det berømte Apollotempel til ære for Apollo Actius, og som også til minne om kampen opprettet eller fornyet de leker som ble holdt hvert femte år, og ble kalt de aktiske leker.
Marcus Monsen

Karriere

I Vinter-OL for ungdom 2012 kjørte han på det norske laget som ble nummer nummer to i lagkonkurransen. Han fikk verdenscuppoeng i sitt første verdenscuprenn da han fra startnummer 65 kjørte han inn til 26.-plass i slalåm i St. Moritz 2. februar 2014. Han fikk to medaljer i junior-VM 2014 med tredjeplass i superkombinasjonen og andreplass i storslalåm. I Norgesmesterskapet i alpint 2014 ble han nummer tre i slalåm. I Norgesmesterskapet i alpint 2015 ble han norsk mester i superkombinasjonen og han tok sølv i utfor.
Somebody to Love (Jefferson Airplane)

Somebody to Love er en velkjent rockelåt av den amerikanske psychedelic rock-gruppen The Great Society. Den ble først gitt ut i 1966 som en singel og året etter ble den gitt ut av den amerikanske rockegruppen Jefferson Airplane. Låten var på albumet Surrealistic Pillow som ble utgitt i februar 1967. Somebody to Love er skrevet av Darby og Grace Slick.
Golf under Asialekene 2014

Golf under Asialekene 2014. Golf var en av sportene under de 17. Asialekene som ble arrangert i Incheon i Sør-Korea. Det var niende gangen som golf var med på programmet i Asialekene. Golfturneringene ble avviklet i perioden 25. til 28. september 2014. Det var fire konkurranser, lag og individuelt både for menn og damer. Det var 169 utøvere fra 25 nasjoner som deltok.
Kyse

Kyse er ulike typer tettsittende, hetteformede luer som dekker toppen av hodet, nakken og ørene, men ikke pannen, og vanligvis knyttes fast med bånd eller snorer under haken. Hodeplagget ble tidligere særlig brukt av kvinner, jenter og små barn. Store kyser i form av damehatter med brei brem foran og på sidene blir ofte kalt kysehatt (også kalt capote). Slike hatter var vanlige i den europeiske damemoten på 1800-tallet, mens enkle kyser var utbredt blant bondebefolkningen. Kyser brukes i dag som bunadsluer og av små barn.

Historikk

Denne luetypen skal ha sin opprinnelse på 1500-tallet, da den var en del av den europeiske motedrakten. I Sverige kan den dokumenteres tilbake til 1600-tallet, mens den er kjent fra 1700-tallet i Norge.
Jiaohe

Jiaohe (kinesisk: 蛟河; pinyin: Jiāohé) er et byfylke i provinsen Jilin i Folkerepublikken Kina. Det ligger i byprefekturet Jilin.
Befolkningen var på 467 970 innbyggere i 1999.

Samferdsel

Kinas riksvei 302 løper gjennom området. Den går fra Hunchun i provinsen Jilin til Ulanhot i Indre Mongolia.
Yuanhui

Yuanhui (kinesisk: 源汇区; pinyin: Yuánhuì Qū) er et bydistrikt i byprefekturet Luohe i provinsen Henan i Folkerepublikken Kina.
Det har et areal på 201,6 km² og teller ca. 311.000 innbyggere (2004). Det er sentrum og sete for byregjeringen.
Sarma

Sarma var opprinnelig betegnelsen for den gamle Kadampa-tradisjonen grunnlagt av munken Atisha Dipamkara. Senere ble Sarma en samlebetegnelse for de tre nye tradisjonene Kagyu, Sakya og Gelug i tibetansk buddhisme. Disse utviklet seg mellom det 10. og 14. århundre, i motsetning til den gamle Nyingma-tradisjonen fra 8./9. århundre. Forskjellen mellom den nye og den gamle tradisjonen i tibetansk buddhisme er vektleggingen av spesielle trantriske skrifter, og hvorvidt man kan påvise grunntekster (såkalte rot-tantraer) på sanskrit. I den gamle tradisjonen kan det ikke påvises sanskrit-originaler for alle de tantriske skriftene, og disse er ikke blitt overtatt av de nye tradisjonene.
Aignerville

Befolkningsutvikling

Antall innbyggere i kommunen Aignerville
Referanse: INSEE
Portal

En portal (fra middelalderlatin portale, «byport, forhall», av latin porta, «dør, port») er en forseggjort eller framstående og rikt utsmykket inngang til en kirke, et slott eller en annen monumental bygning.
Dører, porter eller fallgitter i åpningen kan bli benyttet for kontrollere ankomst eller utgang. Overflaten rundt åpningen kunne være laget av enkle bygningsmaterialer eller dekorert med utsmykning. Spesielt i renessansen og barokken kunne slike portaler være rikelig utsmykket. Betegnelsen i seg selv indikerer et byggverk som bærer noe over seg, for eksempel en arkivolt og/eller et tak. Portaler er ofte, men ikke alltid, utformet med dekor, for eksempel skulpturelle innslag. Spesielt var dette vanlig i romansk arkitektur, gotikk og i stavkirker. Moderne portaler kan ha dekor hentet fra for eksempel postmodernismen. 
Eksempler på åpne portaler (portaler uten dører) i arkitekturen er portaler inn mot gamle åpne stadionanlegg og lignende byggverk. Eksempler på lukkede portaler er portaler i kirkebygg, kjøpesentra med videre.
Gullholmen fyr

Historie

I 1891 ble det utarbeidet en oversikt over behovet for nye fyr og tåkesignaler i Oslofjorden. I forslaget inngikk et fyr med tåkesignal på Gullholmen. Nødvendige midler ble bevilget i budsjett for 1893/1894. Gullholmen fyr stod ferdig og ble tent den 15. september 1894. 
I 1930 ble fyret elektrifisert med strøm fra det kommunale nettet. I den første perioden besto fyrbetjeningen av fyrvokter med husstand, men ble rett før 1940 utvidet med en fyrbetjent. I den anledningen ble en ny familiebolig oppført øst for den gamle fyrbygningen.
I 1984 ble Gullholmen fyrstasjon automatisert og fyret erstattet med en fyrlykt som står foran fyrbygningen. 
Underbygningen til fyrlykten – et plasttårn – ble løftet av et helikopter fra kystverkets fartøy «Ryvingen» og satt på plass på Gullholmen sydvest for det for det gamle fyret. Fyrstasjonen ble samtidig avfolket og bygningene ble stående tomme. 
I 1989 ble Gullholmen fyr formelt overdratt fra Kystverket til Direktoratet for naturforvaltning og samme året ble det skrevet leiekontrakt mellom de nye eierne og stiftelsen Gamle Guldholmen Fyr. Stiftelsen ble opprettet for å drive vedlikehold og bevaring av det nedlagte fyranlegget på grunn av kulturhistorisk verdi, samt å legge tilrette for nye aktiviteter i bygningene. I dag blir det derfor drevet utleie av den gamle fyrbygningen. 
I forbindelse med Kystverkets etablering av Horten trafikksentral i 1999, ble det satt opp en radar på Gullholmen for å overvåke trafikken i farvannet mellom Færder og Spro/Steilene på Nesodden.
Kort tid etter avfolkningen av fyrstasjonen ble bygningene utsatt for hærverk, og de fleste vindusruter ble knust. Kystverket satte inn nye vinduer, og det ble slått plater for alle vinduer. Slik sto bygningene til stiftelsen Gamle Guldholmen Fyr kom inn på arenaen. 
I dag, som i 1984, er det seks bygninger på Gullholmen: To bolighus, to uthus, maskinhus og naust.

Eier og leietaker av Gullholmen fyr

I 1989 ble Gullholmen fyr formelt overdratt fra kystverket til direktoratet for naturforvaltning, og i oktober samme år ble leiekontrakt mellom direktoratet for naturforvaltningen og stiftelsen Gamle Guldholmen Fyr undertegnet. Stiftelsen hadde da allerede en tid arbeidet med bygningene. I leiekontrakten står det at leieforholdet er etablert ut fra et langvarig siktemål.
FreeGLUT

FreeGLUT er et åpent alternativ til OpenGL Utility Toolkit (GLUT) biblioteket. GLUT lar brukeren skape og håndtere vinduer som inneholder OpenGL kontekster på en lang rekke plattformer og har også funksjoner for datamus, tastatur og joystick. FreeGLUT er ment å erstatte GLUT, og har bare noen få forskjeller.
FreeGLUT er fri programvare og lanseres under MIT lisensen.
Anne Marit Jacobsen

Teater

Hun fikk fast ansettelse ved Nationaltheatret fra 1970 og bemerket seg raskt med varsomme tolkninger av unge piker i kjente stykker som Kong Lear, Kirsebærhaven og Spöksonaten. 
I 1973 gjestet hun Den Nationale Scene med det som blir beskrevet som fremragende innsats i rollen som Inger i stykket Ordet av Kaj Munk. På Nationaltheatret markerte hun seg videre i dramatiske roller som Sonja i Tsjekhovs Onkel Vanja og hovedrollen i Kjetil Bang-Hansens oppsetning av Åge Rønnings Kolbes reise i 1986. Hun trives også i farser og komedier slik som Bloody Mary, Holbergs Den Vægelsindede og Oscar Wildes Hvem er Ernest? 
På Torshovteatret har hun spilt ulike roller som Fru Linde i Et dukkehjem, tittelrollen i Shakespeares Johan uten land og Rosa i Dario Fos Pomp og prakt. Særlig hadde hun suksess med Willy Russels En kvinnes monolog og Lilli Valentin fra 1989. Sistnevnte ble spilt over 300 ganger for mer enn 100 000 publikummere over en tidsperiode på 15 år.
I 2006 spilte hun igjen en Ibsenrolle, da hun var Fru Alving i Gengangere. Høsten 2007 spilte hun Nille i Holbergs Erasmus Montanus.

Revy

Jacobsen er en høyt anerkjent revyskuespiller og har deltatt i en mengde revyer siden 1980-tallet. I revyene får hun ofte brukt sitt imitasjonstalent. Særlig kjent er hennes presise parodier av Gro Harlem Brundtland.

Fjernsyn

Anne Marit Jacobsen ble kjent for et større publikum da hun spilte en følsom og sårbar Hedvig i Ibsens Vildanden som ble sendt i Fjernsynsteatret i 1970. NRKs prisbelønte Montreux-bidrag Hilde på TV? i 1986 var bygd rundt hennes mangfoldige talent som sanger og entertainer. Fra 1990-tallet husker mange henne i rollen som Anna Nedrebø i den populære serien Vestavind fra 1995. I 2006 deltok hun i to populære serier; Sejer - Svarte sekunder og ’’Etaten’’.

Film

Hun filmdebuterte 1965 i filmen 4x4 og hadde videre hovedrollen i Marikens bryllup (1972). Utover dette har hun hatt en mengde biroller i norske filmer.
Kumertau

Kumertau (russisk: Кумерта́у) er en by i Republikken Basjkortostan i Russland. Den ligger rundt 230 km sør for Ufa. Innbyggertall: 65 003 (folketelling 2002).
Bosetningen Kumertau ble grunnlagt i 1947, i forbindelse med utvinning av brunkull-reserver i nærheten. Den fikk status som bymessig bosetning i 1949, og i 1953 fikk den innvilget bystatus.